Document ID: 32008R0393

KOMISIJAS REGULA (EK) Nr. 393/2008
(2008. gada 30. aprīlis)
par astaksantīna dimetildisukcināta kā dzīvnieku barības piedevas izmantošanas atļauju
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 noteikts, ka piedevu lietošanai dzīvnieku barībā vajadzīga atļauja, kā arī izklāstīts tās piešķiršanas pamatojums un kārtība.
(2)
Saskaņā ar Regulas (EK) Nr. 1831/2003 7. pantu ir iesniegts pieteikums, lai saņemtu atļauju preparātam, kas minēts šīs regulas pielikumā. Pieteikumam bija pievienotas vajadzīgās ziņas un dokumenti atbilstīgi Regulas (EK) Nr. 1831/2003 7. panta 3. punktam.
(3)
Pieteikums ir par atļaujas saņemšanu astaksantīna dimetildisukcināta preparātam kā dzīvnieku barības piedevai lašiem un forelēm, ko klasificē kā dzīvnieku barības piedevu kategorijā “organoleptiskās piedevas”.
(4)
Eiropas Pārtikas nekaitīguma iestāde (turpmāk - “iestāde”) 2007. gada 17. oktobra atzinumā secināja, ka astaksantīna dimetildisukcinātam nav kaitīgas iedarbības uz dzīvnieku veselību, cilvēku veselību vai vidi (2). Atzinumā minēts arī tas, ka astaksantīna dimetildisukcināts nerada nekādu citu risku, kas atbilstīgi Regulas (EK) Nr. 1831/2003 5. panta 2. punktam varētu būt iemesls minētās piedevas aizliegšanai. Tomēr tā neuzskata, ka vajag ieviest īpašas pēcpārdošanas uzraudzības prasības. Šajā atzinumā arī apstiprināts ar Regulu (EK) Nr. 1831/2003 izveidotās Kopienas references laboratorijas iesniegtais ziņojums par dzīvnieku barībā lietotās dzīvnieku barības piedevas analīzes metodi.
(5)
Minētā preparāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādējādi preparātu jāļauj lietot, kā norādīts šīs regulas pielikumā.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Pielikumā norādīto preparātu, kas iekļauts piedevu kategorijā “organoleptiskās piedevas” un funkcionālajā grupā “a) ii) krāsvielas: vielas, kas, ja tās izbaro dzīvniekiem, piešķir nokrāsas dzīvnieku izcelsmes pārtikai”, ir atļauts lietot kā dzīvnieku barības piedevu saskaņā ar minētajā pielikumā izklāstītajiem nosacījumiem.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 30. aprīlī

Labels: 0
3
17
6